Diego Forlán

Diego Forlán (* 19. máj 1979, Montevideo, Uruguaj) je uruguajský profesionálny futbalista. 
Je dvojnásobný držiteľ Pichichi Trophy a taktiež dvojnásobný držiteľ Zlatej kopačky. Je víťazom Európskej ligy v sezóne 2009-10. Má okrem uruguajskej aj španielsku národnosť.
Klubová kariéra.
Začiatky.
Diego Forlán, syn bývalého hráča za národný tím Pabla Forlána, bol nádejný tenista, ktorý sa neskôr rozhodol nasledovať otca vo futbale. Začal hrávať za mládežnícke kluby C.A. Penarol, Danubio F.C. a Independiente. V Independiente sa dostal do seniorského tímu, za ktorý hrával štyri roky. V januári 2002 prestúpil za 6,9 milióna £ do Manchester United.
Manchester United.
Svoj debut odohral 29. januára 2002 proti Boltonu Wanderers. Svoj prvý gól za Manchester United strelil 18. septembra v Lige majstrov z penalty proti klubu Maccabi Haifa. Po tomto zápase mu trvalo až osem mesiacov (po 27 odohraných zápasoch) streliť druhý gól. Kvôli tejto gólovej odmlke dostal prezývku: "Stratený Diego". 
Potom sa mu však začalo dariť a dával dôležité góly. Napríklad strelil vyrovnávajúci gól doma proti Aston Ville, proti Chelsea Londýn dal v posledných minútach víťazný gól a pomohol získať pre Manchester ligový titul za sezónu FA Premier League 2002/2003. Počas tejto doby bol známy tým, že po strelenom góle oslavoval tak, že si dal dole dres. Keď to urobil prvýkrát a prebehol celým štadiónom, rozhodca musel na chvíľu prerušiť zápas a nariadiť mu, aby sa obliekol mimo ihriska. 
V roku 2002 sa stal obľúbeným hráčom fanúšikov po dvoch strelených góloch FC Liverpoolu pri výhre Manchestru 2 : 1. Forlánova bilancia v Manchestri bola 98 zápasov, v ktorých strelil 17 gólov. Pre klub však boli jeho výsledky nedostatočné, napr. pri porovnaní s jeho spoluhráčom Ruud van Nistelrooyom, ktorý z 219 zápasov strelil až 150 gólov. V auguste roku 2004 podpísal Forlán zmluvu s Villarrealom CF a v Manchesteri ho nahradil Wayne Rooney.
Villarreal CF.
Forlán bol spočiatku spojený so španielskym klubom Levante UD ale 21. augusta 2004 podpísal zmluvu so španielskym klubom Villarreal CF. V prvej sezóne 2004-2005 za Villarreal vyhral Pichichi Trophy pre najlepšieho strelca La Ligy s 25 gólmi a s tímom sa umiestnil na 3. mieste. Tým si zaistil účasť v Lige majstrov UEFA. Vyhral taktiež Zlatú kopačku spolu s Thierrym Henrym.
Atlético Madrid.
Spolu s Juanom Riquelmom bol Forlán presunutý do Atlético Madrid výmenou za Luisa Perea a finančné vyrovnanie. 30. júna 2007 následkom odchodu kapitána Atlética Fernanda Torresa do FC Liverpool, vedenie klubu schválilo prestup a finančné odškodnenie vo výške 21 miliónov €. Vo februári 2008 sa vrátil na Britské ostrovy na osemfinále Pohára UEFA proti Boltonu Wanderers (paradoxne proti rovnakému klubu, ako pri svojom debute v Manchestri United), ale Atlético v súhrne dvojzápasu prehrali 1:0. V sezóne 2008-2009 znovu vyhral Pichichi Trophy, keď z 33 ligových zápasov strelil 32 gólov a rovnako vyhral druhýkrát Zlatú kopačku.
22. apríla 2010 strelil jediný gól v prvom semifinálovom zápase v Európskej lige UEFA proti FC Liverpoolu. O týždeň neskôr, v druhom zápase, strelil gól v predĺžení a znížil na 2:1, čo znamenalo postup do finále vďaka viacerým streleným gólov na ihrisku súpera. 12. mája 2010 sa v hamburskej HSH Nordbank Arene stretli vo finále s Fulhamom a Forlán v ňom strelil dva góly. Atlético vyhralo 2 : 1 po predĺžení.
Reprezentačná kariéra.
Forlán debutoval v uruguajskom národnom futbalovom mužstve v roku 2002. Hral na Majstrovstvách sveta vo futbale 2002, kde strelil gól v zápase proti Senegalu. V semifinále Copa América v roku 2007 zaznamenal gól aj proti Brazílii, avšak v penaltovom rozstrele neuspel a Brazília vyhrala 5 : 4. Po turnaji získal isté miesto v základnej jedenástke. 17. júna 2008 strelil proti Čile tri góly pri výhre Uruguaja 6:0 v kvalifikačnom zápase na Majstrovstvá sveta vo futbale 2010, kam napokon Uruguaj postúpil.